เดินผ่านก็หลายครั้งหลายหนแต่ก็ไม่ได้ลิ้มลองซักที ถึงฤกษ์ได้ทานฉลองเคอฟิวกันค่ะ ตอนเข้าร้านไปมีคนทานแค่ไม่กี่โต๊ะ อาจจะเป็นเพราะติดเคอฟิว 4 ทุ่ม พนักงานร้านเหมือนคนไทยนะคะ แต่ฟังไทยมิได้เน้อ สั่งเป็นภาษาอังกฤษล้วนๆ เลย นอกจากบางคนจะฟังไทย พูดไทยได้ค่ะ มาร้านสเต๊กก็ต้องทานสเต๊ก เราสั่งเป็นสเต๊กฮิปโป ไม่ใช่เนื้อฮิปโปนะคะ เนื้อวัวธรรมดานี่แหละ ตั้งชื่อตามชื่อร้านเค้า สั่งแบบเวลดันเลยเพราะไม่นิยมทานของดิบ (ปลาดิบก็ไม่ทาน ชีวิตขาดทุนจริงๆ เลยเรา) สั่งคู่กับมันบด ฟราย ซอสบาบีคิวกับชีส สเต๊กอีกจานเป็นสเต๊กไก่ธรรมดาๆ คนทานเค้าบอกว่าไม่อ้วน เพิ่มกล้าม และเพื่อให้ครบ 5 หมู่ ก็จะต้องมีผักสลัดซีซาร์ด้วย จานแรกที่มาเสิร์ฟเป็น...ขนมปังโฮลวีท อภินันทนาการจากทางร้าน อบมาร้อนๆ กับเนย เป็นออเดิร์ฟเรียกน้ำย่อย อร่อยเชียวค่ะ นุ่มๆ อุ่นๆ เสียดายเราไม่ชอบสัมผัสของโฮลวีท (ชอบกินขนมปังขาวอ่ะ) แล้วซีซาร์ก็มา โอเคค่ะ ทานได้เรื่อยๆ รสชาติธรรมดา ไม่ได้ว้าว และแล้วจานหลักก็มา สเต๊กไก่มาก่อนเลย และสเต๊กไก่มันก็คือสเต๊กไก่ ไม่มีอะไรพิเศษ จานเด็ดอยู่ที่สเต๊กฮิปโปของเรา ชิ้นเบ้อเร้อ เนื้อนุ่มมากก โดยเฉพาะตรงกลางที่เนื้อแดง นิดๆ จิ้มกับซอสบาบีคิวเข้มข้น อร่อยเลิศเชียว ฟรายเค้าก็กรอบ อร่อย จิ้มซอสชีสเข้ากั๊นเข้ากัน จบจากจานหลักไป ยังสนองตัณหาการกินไม่เพียงพอ จัดต่อด้วยไอศครีม จานเด็ดมันอยู่ที่ไอศครีมนี่แหละค่ะ เราสั่งรส swiss chocolate กับ strawberry ชอคเข้มข้นมากก สตรอเบอรี่ก็สอดแทรกไส้เปรี้ยวๆ ไว้ข้างใน อร่อยสุดๆ คอนเฟิร์ม อิ่มแบบสุขใจไปเลยมื้อนี้